ET Euroopa Liidu Teataja L 35/23

KOMISJONI OTSUS,

5. veebruar 2010,

millega luuakse GMESi partnerite kogu

(2010/67/EL)

EUROOPA KOMISJON

võttes arvesse Euroopa Liidu toimimise lepingut

ning arvestades järgmist:

(1) Ülemaailmne keskkonna- ja turvaseire (GMES) on Maa seire algatus, mida juhib Euroopa Liit ja mida viiakse ellu partnerluses liikmesriikidega. Selle eesmärk on edendada uuendustegevuse, teadusuuringute ja tehnoloogilise arenguga seotud poliitika tööstusliku potentsiaali paremat kasutamist Maa seire valdkonnas ning osutada teabeteenuseid.

(2) Selleks et saavutada GMESi eesmärk jätkusuutlikult, on vaja koordineerida GMESiga seotud mitme partneri tegevust ning välja töötada, luua ja tagada teenused ja seiresuutlikkus, mis vastavad kasutajate nõudmistele. Sel puhul võib komisjonil tekkida vajadus kasutada nõuandvasse kogusse kuuluvate asjatundjate teadmisi.

(3) Oma teatises „Ülemaailmne keskkonna- ja turvaseire (GMES): me hoolime oma planeedi turvalisusest” (1) teatas komisjon partnerite kogu asutamisest komisjoni aitamiseks GMESi üldisel koordineerimisel.

(4) Seepärast on vaja moodustada eksperdirühm GMESi ja Maa seire alal ning määrata kindlaks selle ülesanded ja struktuur.

(5) Eksperdirühm peaks aitama tagada kõigi partnerite GMESis osalemise koordineerimise, kasutades optimaalselt olemasolevaid võimalusi ja tehes kindlaks lüngad, mida tuleb käsitleda liidu tasandil. Rühm peaks aitama komisjoni Maa seire Euroopa programmi (GMES) ühtse rakendamise järelevalves. See peaks jälgima poliitika arengut ja võimaldama vahetada häid tavasid GMESi ja Maa seirega seoses.

(6) Partnerite kogu peaks koosnema liikmesriikide esindajatest, kes on pädevad Maa seire, keskkonna ja julgeoleku sektoris. Esindajad peaks määrama see riiklik ametiasutus, kes asjaomases liikmesriigis vastutab Maa seire eest.

(7) Kogu liikmete jaoks tuleks ette näha teabe avaldamise eeskirjad, ilma et see piiraks komisjoni otsuse 2001/844/EÜ, ESTÜ, Euratom (2) lisas esitatud komisjoni turvaeeskirjade kohaldamist.

(8) Kogu liikmete isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (3).

(9) Tuleks ette näha Euroopa Kosmoseagentuuri liikmete Norra ja Šveitsi osalemine eksperdirühma töös. Maa seirega seotud organisatsioonide esindajatel, eelkõige GMESi nõuandva kogu endistel liikmetel, peaks olema võimalik osaleda eksperdirühma kohtumistel vaatlejana.

(10) Käesoleva otsuse kohaldamiseks on otstarbekas määrata ajavahemik. Komisjon kaalub sobival ajal, kas seda ajavahemikku oleks soovitav pikendada,

ON TEINUD JÄRGMISE OTSUSE:

Artikkel 1

GMESi partnerite kogu

Käesolevaga luuakse GMESi partnerite kogu, edaspidi „kogu”.

Artikkel 2

Ülesanded

Kogu ülesanded on järgmised:

1) luua GMESiga seotud küsimustes koostöö liikmesriikide asutuste ja komisjoni vahel, et aidata tagada liikmesriikide ja Euroopa Liidu meetmete koordineerimine GMESis osalemisel, kasutada optimaalselt olemasolevaid võimalusi ja teha kindlaks lüngad, mida tuleb käsitleda Euroopa tasandil;

2) aidata komisjoni Maa seire Euroopa programmi (GMES) ühtse rakendamise järelevalves, mis hõlmab ka rahastamist teadusuuringute raamprogrammi raames, millega seoses abistab komisjoni nõukogu otsuse 2006/971/EÜ (4) artikli 8 kohaselt asutatud komitee, ja muudest ELi rahastamisallikatest, ning mille aluseks on Euroopa Kosmoseagentuuri (ESA) GMESi kosmosevaldkonna programm, mille elluviimine toimub ESA Maa seire programmi juhatuse järelevalve all;

3) aidata komisjoni Maa seire Euroopa programmi (GMES) rakendamise strateegilise raamistiku ettevalmistamises, sealhulgas: i) ELi programmitoimingute esialgne aastane ja mitmeaastane kavandamine; ii) esialgsed rakenduskavad; iii) GMESi meetmete kulude hindamine ja esialgne eelarvestrateegia ja iv) programmi kirjeldus ja osalemiseeskirjad;

4) teha algust GMESi ja Maa seire kohta kogemuste ja heade tavade vahetamisega.

Artikkel 3

Konsulteerimine

1. Komisjon võib konsulteerida koguga igas küsimuses, mis on seotud GMESi arendamise ja rakendamisega.

2. Kogu esimees võib soovitada komisjonil pöörduda mõnes konkreetses küsimuses kogu poole.

Artikkel 4

Koosseis ja ametisse nimetamine

1. Kogus on 27 liiget.

2. Komisjon nimetab ametisse kogu liikmed, kes on asjatundjatena pädevad Maa seire, keskkonna ja julgeoleku sektoris.

Liikmesriikide asutused määravad liikmekandidaadid.

3. Kogu liikmete asendusliikmeid määratakse sama palju kui kogu liikmeid ja samadel tingimustel. Asendusliikmed asendavad automaatselt puuduvaid liikmeid.

4. Komisjon võib kutsuda vaatlejana kohtumistel osalema Maa seirega seotud organisatsioonide esindajaid.

Nii Šveitsist kui ka Norrast kutsutakse alalise vaatlejana esindaja.

5. Liikmed määratakse ametisse ametkonna esindajatena.

6. Kogu liikmed nimetatakse ametisse üheks aastaks õigusega olla ametisse tagasi valitud. Nad jäävad ametisse kuni nad asendatakse või kuni oma ametiaja lõpuni.

7. Liikmed, kes ei suuda enam kogu aruteludele tõhusalt kaasa aidata, kes astuvad tagasi või kes ei täida asutamislepingu artiklis 339 sätestatud tingimusi, võidakse ülejäänud ametiajaks asendada.

Artikkel 5

Tegevus

1. Kogu eesistuja on komisjon.

2. GMESi programmi kosmosevaldkonnaga seotud küsimuste arutamisel abistab komisjoni Euroopa Kosmoseagentuur.

GMESi programmi in situ valdkonnaga seotud küsimuste arutamisel abistab komisjoni Euroopa Keskkonnaagentuur.

3. Kokkuleppel komisjoniga võib moodustada alarühmi, kes tegelevad kogu antud volituste alusel konkreetsete küsimuste lahendamisega. Sellised alarühmad saadetakse laiali niipea, kui nende ülesanded on täidetud.

4. Komisjoni esindaja võib juhul, kui see on kasulik ja/või vajalik, kutsuda kogu või alamrühma aruteludes osalema eksperte või vaatlejaid, kes on pädevad päevakorras olevates küsimustes.

5. Kogu või eksperdirühma alamrühma aruteludes osalemisel saadud teavet, mis on komisjoni arvates konfidentsiaalne, ei tohi avalikustada.

6. Kogu ja selle alamrühmad kohtuvad tavaliselt komisjoni ruumides komisjoni kehtestatud korra ja ajakava kohaselt. Komisjon tagab sekretariaaditeenused. Muud komisjoni ametnikud, kes tunnevad menetluse vastu huvi, võivad osaleda kogu või selle alamrühmade koosolekutel.

7. Kogu võtab oma töökorra vastu komisjoni vastu võetud standardse töökorra standardeeskirjade alusel.

8. Komisjon võib kogu mis tahes kokkuvõtteid, järeldusi, osalisi järeldusi või töödokumente avaldada internetis asjaomase dokumendi algkeeles.

Artikkel 6

Koosolekutega seotud kulud

1. Komisjon hüvitab liikmetele, ekspertidele ja vaatlejatele kogu tegevusega seotud reisi- ja vajadusel elamiskulud vastavalt komisjoni välisekspertide kulude hüvitamise korrale.

2. Kogu liikmetele, ekspertidele ja vaatlejatele ei maksta osutatud teenuste eest tasu.

3. Koosolekute kulud hüvitatakse aastaeelarve piires, mille eraldavad kogule komisjoni asjaomased osakonnad.

Artikkel 7

Jõustumine ja kohaldamine

Käesolev otsus jõustub kolmandal päeval pärast selle avaldamist Euroopa Liidu Teatajas.

Seda kohaldatakse kuni 31. detsembrini 2011.

Brüssel, 5. veebruar 2010 Komisjoni nimel president José Manuel BARROSO

(1) KOM(2008) 748 (lõplik).

(2) EÜT L 317, 3.12.2001, lk 1.

(3) EÜT L 8, 12.1.2001, lk 1.

(4) ELT L 400, 30.12.2006, lk 86.